«Мэҥэ- Хаҥалас улууһа» МО үөрэҕирии үлэһиттэрин олунньутааҕы мунньахтара

***Аныгы уопсастыбаҕа оҕону иитии сүрүн хайысхалара***

«Мэҥэ- Хаҥалас улууһун үөрэҕирии салалтата»

МКТ начальнига Черкашина

Ирина Васильевна дакылаата

Убаастабыллаах коллегалар, ыҥырыылаах ыалдьыттар!

Үүммүт 2018 сылынан итиитик-истиҥник эҕэрдэлээн туран улууспут кэлэр кэнчээри ыччатын иитэр- үөрэтэр кэскиллээх үлэҕитигэр ситиһиилэри баҕарабын.

Кэннэки сылларга бүтүн Россия үрдүнэн ураты болҕомто оҕону- ыччаты иитиигэ ууруллар. 2025 сылга дылы Российскай Федерацияҕа иитии үлэтин сайдыытын стратегията оҥоһуллубута. Саха Республикатын үөрэҕириитин уонна наукатын үлэһиттэрин 2017 сыллаах атырдьах ыйынааҕы мунньахтара иитэр үлэ сүрүн хайысхаларыгар уонна саҥа практикаларыгар анаммыта. Мэҥэ-Хаҥалас улууһугар үөрэҕирии эйгэтин иһинэн оҕону, ыччаты иитии үлэтэ кэм ирдэбилигэр, олох сайдыытыгар сөп түбэһэрдии ситимнээхтик ыытыллар. Күн бүгүн патриотическай иитиигэ, спорт уонна эт-хаан чэбдигириитигэр, төрөппүт оҕотун иитэр таһыма үрдүүрүгэр, о5о общественнай хамсааһыныгар, сайыҥҥы сынньалаҥы тэрийиигэ, эбии үөрэхтээһин сайдыытыгар, бэрээдэги кэһиини сэрэтиигэ, буруйу оҥоруу хатыламматыгар, оҕо олорор усулуобуйатын туругун уонна уйулҕатын кэтээн көрүүгэ сүрүн болҕомто ууруллар.

2017 сылтан улууска үөрэҕирии эйгэтин эркээйитэ буолбут “Мэҥэ Кэскилэ 6” программатыгар патриотическай иитии анал хайысханан киирэн үлэтин саҕалаата. Чуолаан уол оҕону байыаннай тыыҥҥа сыһыарар сыаллаах улууска аан бастаан “Юнармия” хамсааһына 2016 сыл алтынньы ый 6 күнүгэр тэриллибитэ. Бу күнтэн ыла тус сыаллаах-соруктаах үлэ былаана ылыллыбыта. Хамсааһын суолтатын тута өйдөөн, өйөөн 4 оскуолаҕа- Ф. Г.Охлопков аатынан уонна В.П.Ларионов аатынан Майа орто оскуолаларыгар, Наахара, Төхтүр орто оскуолаларыгар барыта 270 оҕо юнармеец аатын сүгэллэр. Төҥүлү орто оскуолатыгар 2017 сыл кулун тутар 25-28 күннэригэр ыытыллыбыт 17 хамаанда кыттыылаах Республикатааҕы “Снежный барс” байыаннай-спортивнай оонньууга Ф.К.Попов аатынан Баатара орто оскуолатын “Кадеты” хамаандата 1 миэстэ, Аллараа Бэстээх 2№-дээх оскуолатын “Факел” хамаандата 3 миэстэ буолан кыайыы үөрүүтүн билбиттэрэ. “Кадеты” хамаанда салгыы Республикатын чиэһин Улуу Москуба куоракка көмүскээн, 63 регион хамаандатын кытта туруулаһан III бириистээх миэстэни дойдутугар аҕалбыта. Бу кыайыыны Саха Өрөспүүбүлүкэтигэр 17 сыл буолан баран Мэҥэ Хаҥалас ыччата аҕалбыта бэйэбитигэр үс бүк үөрүүлээх. Онтон “Факел” хамаанда “Моя Россия Град Петров” маршрутунан сылдьан билиилэрин көрүүлэрин хаҥатан кэллилэр.

2017-18 үөрэх дьылыгар 17 оскуолаҕа байыаннай патриотическай кулууптар тэриллэн үлэлииллэр. Бу байыаннай патриотическай кулууптары салайааччылар ортолоругар 6 офицер, 6 сержант, 1 прапорщик, 1 бойобуой дьайыылар ветераннара баалларын киэн тутта ахтабыт. Уол оҕону иитэр-үөрэтэр хайысхаларыттан биирдэстэринэн байыаннай сбор буолар. Маҥнайгы байыаннай сборга 5 оскуола кыттыыны ылбыта. Күн- бүгүн байыаннай сбордары атын да оскуолалар тэрээһиннээхтик ыытар буоллулар. Патриотическай иитии хайысхатыгар сөп түбэһиннэрэн, 2016 сылга Саха норуотуттан Советскай Союз бастакы геройа Федор Кузьмич Попов төрөөбүтэ 95 сылыгар ананар «Патриотическай экскурсионнай тур» диэн ведомстволар икки ардыларынааҕы тосхол оҥоһуллан, улуус 27 лидер оҕолоро Белоруссияҕа Герой көмүс уҥуоҕар баран кэлбиттэрэ. Бу тосхол Федор Кузьмич Попов төрөөбүтэ 100 сылыгар дылы ыытылларын былаанныыбыт. Быйыл 28 оҕо- байыаннай –патриотическай кулууп чилиэннэрэ, патриотическай ааҕыылар кыайыылаахтара Москванан, Белоруссиянан сылдьан кэллилэр.

2016 сылтан Бүтүн Россия, Саха Өрөспүүбүлүкэтин үрдүнэн оҕо общественнай биир сомоҕо хамсааһына сүрүннэнэн болҕомтоҕо ылылынна. Бу хайысхаҕа «Мэҥэ Кэскилэ» оҕо общественнай тэрилтэтин үлэтэ былааннаахтык ыытыллар. Өрөспүүбүлүкэ Ил Дархана Е.А.Борисов өйөбүллээх «Дьулуур» оҕо биир сомоҕо хамсааһынын хайысхатын хас биирдии нэһилиэкпит оҕотугар тириэрдэр сыаллаах, улуус үөрэҕин эйгэтигэр 2017 сылы «Оҕо көҕүлээһинин сылынан» биллэрбиппит. Ааспыт сыл олунньутааҕы мунньахпытыгар Мэҥэ-Хаҥалас улууһун үөрэнээччилэрэ оҕолор общественнай хамсааһыннарыгар актыыбынайдык кытталларын, дириҥ ис хоһоонноох бизнес уонна социальнай бырайыактары көҕүлүүллэрин бэлиэтээбиппит. Бүгүн «Мэҥэ Кэскилэ» тэрилтэ 5847 чилиэннээх. Сыл устата оҕолор элбэх көҕүлээһиннэрэ олоххо киирдэ. Павловскай орто оскуолатын үөрэнээччилэрэ кылаастарынан «Дьулуур» оҕо хамсааһынын орбиталарынан бырайыактары оҥорон үлэлээтилэр. Бэдьимэ орто оскуолатын үөрэнээччилэрэ ШОП (школьный отряд правопорядка) диэн бэрээдэги көрөр этэрээт тэринэн оҕолору үөрэххэ, общественнай олоххо көҕүлээтилэр. «Кэскил» киин иитиллээччитэ Колосова Милена улуустааҕы музейга быыстапкатын оҥордо. Табаҕа орто оскуолатыгар «Рыцарь пера» хайысханан үлэ ситиһиилээхтик барда, юнкордар үлэлэрэ «Кэскил» хаһыакка быыстала суох бэчээттэннилэр. Бырама сүрүн оскуолатын үөрэнээччилэрэ Үтүө санааланыы акцияларын көҕүлээн ыыттылар. Үөрэнээччилэр чинчийэр уонна бырайыактыыр үлэлэрин былааннаахтык барда, үлэлэр экспертизаларыгар общественность уонна бизнес бэрэстэбиитэллэрэ актыыбынайдык кытыннылар. «Инникигэ хардыы» научнай- практическай конференцияҕа кыттар оҕолор дакылааттара практическай суолтата үрдээтэ. Ол курдук, региональнай конференцияҕа кыттыбыт 47 дакылааттан 28 практическай хайысхалаах. Чуолаан, тыа хаһаайыстыбатыгар, техникаҕа, экономикаҕа сыһыаннаах дакылааттар ситиһиилэммиттэриттэн үөрэбит. Оҕолор көҕүлээһиннэрин өйүүргэ уонна олоххо киллэрэргэ муниципальнай тэриллиилэр баһылыктара уонна общественнай тэрилтэлэр салайааччылара болҕомтолорун уурбуттарыгар, суолта биэрбиттэригэр кинилэргэ махталбытын тиэрдэбит.

Оҕо сайдыытыгар улахан оруолу эбии үөрэхтээһин ылар. Ол курдук, биһиги улууспутугар 3 эбии үөрэхтээһин киинэ үлэлиир. Уопсайа 151 Эбии үөрэхтээһин педагогтара 3713 оҕону араас хайысхалаах куруһуоктарга дьарыктыыллар. Майатааҕы оҕону эбии үөрэхтээһин киинэ 2658 оҕону хабан оҕо дьоҕурун сайыннарар сыаллаах үлэлиир. Бу Кииннэ уонна кини 29 филиалларыгар 99 талааннаах педагог анал эбии үөрэхтээһин программаларынан айымньылаахтык үлэлииллэр, уус-уран-эстетическэй уонна социальнай-педагогическэй хайысхалаах куруһуоктарга оҕолору уһуйаллар. Төхтүрдээҕи оҕо техническэй айымньытын киинэ улууска 512 оҕону хабан үлэлиир. Бу кииҥҥэ дьарыктанар үөрэнээччилэр роботехника, инженернэй дизайн, техническэй моделирование курдук сонун хайысхаларга сатабылларын сайыннараллар. Майатааҕы үөрэтэр-производственнай киин Майаҕа уонна 11 оскуолаҕа филиалланан үлэлиир. Уопсайа 543 оҕону 25 педагог декоративнай-прикладной уонна социальнай-педагогическай хайысхалаах куруһуоктарга дьарыктыыллар, инники идэлэрин булуналларыгар көмө- тирэх буолаллар.

2017 сылга улуус эбии үөрэхтээһин тиһигэ персонифицированнай финансирование (биирдиилээн оҕоҕо туһуламмыт үбүлээһин) федеральнай пилотнай бырайыагынан үлэлээтэ. Майатааҕы оҕону эбии үөрэхтээһин уонна Төхтүрдээҕи оҕо техническэй айымньытын кииннэригэр 49 куруһуокка 700 оҕо дьарыктанна. Салгыы 2018 сыл балаҕан ыйын 1 күнүттэн 5 сааһыттан 18 дылы саастаах оҕо ханнык эбии үөрэхтээһинэн хабыллара учуокка ылыллыахтаах.

Билигин Россия үрдүнэн инклюзивнай үөрэхтээһиҥҥэ сүрүн болҕомтоҕо уурулунна. «Кэскил» психолого-медико-социальнай арыаллааһын киинигэр доруобуйаларынан хааччахтаах оҕолор кыра эрдэхтэриттэн биир саастаахтарын кытары тэҥҥэ сайдалларыгар туһаайыллыбыт программаларынан үөрэнэллэр. Биир саҥа сүүрээнинэн Россия үрдүнэн ылыллыбыт “Кыра саастаах оҕолору сайыннарар сулууспа” Кэнсиэпсийэтэ буолар. Ол курдук, биһиги оҕону 2 ыйыттан саҕалаан сайыннаран барыахтаахпыт, кини төрүөҕүттэн сөптөөх усулуобуйаҕа олоруохтаах, үөрэниэхтээх. «Кэскил” кииҥҥэ төрөппүт 1-2 саастаах оҕотунаан кэлэн оҕотун сайыннарар дьарыктарга сылдьыан сөп. Үлэ саҥа хайысхатынан Мария Монтессори методикатын туһаныы буолар. Сайыҥҥы өттүгэр араас ньымалары көрдөөн ааспыт сайын оҕолор төрөппүттэрин кытары тэҥҥэ сылдьар интегрированнай лааҕырдара тэриллэн үлэлээтэ.

Мэҥэ-Хаҥалас улууһугар оҕо- аймах, ыччат ортотугар чөл олоҕу пропагандалааһыҥҥа, спорду тэрийиигэ былааннаах үлэ барар уонна үтүө түмүктэрдээх. Биһиги үөрэнээччилэрбит улуус чиэһин элбэх республиканскай күрэхтэһиилэргэ чиэстээхтик көмүскүүллэр, Уһук Илин федеральнай уокурук, Россия, Европа, Аан дойду да таһымнаах күрэхтэһиилэртэн илии тутуурдаах, өттүк харалаах кэлэн үөрдэллэр. Спортивнай- физкультурнай үлэни тэрийиигэ ордук Майатааҕы лицей, В.П.Ларионов аатынан Майа, Ф.Г.Охлопков аатынан Майа, Тыыллыма, Тумул, Тиэлиги, Наахара, Бэдьимэ, Томтор орто оскуолалара былааннаахтык уонна ситиһиилээхтик үлэлииллэр.

Оҕону үлэ үөрүйэхтэригэр уһуйуу норуот педагогикатын ураты көстүүтэ буолар. Ол туһунан биһиги киэҥник ааспыт атырдьах ыйынааҕы мунньахпытыгар кэпсэтэн турабыт. Онно улахан суолтаны дьиэ кэргэн, үөрэҕирии тэрилтэлэрэ, общественность үлэнэн иитиигэ оруолларыгар, технология предметин үөрэтиигэ, сайыҥҥы сынньалаҥы тэрийиигэ, агрооскуолалар үлэлэригэр уурбуппут. Ылыллыбыт резолюция сүнньүнэн, үлэлэр былаан быһыытынан бараллар. Технология учууталларын семинардара ыытылыннылар, сайыҥҥы сынньалаҥы былааннааһыҥҥа үлэ лааҕырдарын тэрийии боппуруоһа үөрэтиллэр. Оҕолор общественнай хамсааһыннарын чэрчитинэн волонтердар үлэлэрэ тэриллэр. Онно Российскай Федерацияҕа биллэриллибит Көҥүл өртүнэн көмөлөһөөччү уонна Волонтер сыла төһүү күүс буоларыгар эрэллээхпит. Мэҥэ-Хаҥалас улууһугар биллэриллибит Олохтоох оҥорон таһаарыы сылларыгар үөрэнээччилэр кыттыылара кэҥиир. Ол курдук, улууска 4 оскуолатааҕы бизнес- инкубатор баар буолла. Майатааҕы В.П.Ларионов аатынан, Павловскай, Төхтүр, Табаҕа орто оскуолаларын үөрэнээччилэрэ бу хайысхаҕа сыстан үлэлиэхтэрэ. Майатааҕы Ф.Г.Охлопков аатынан оскуола технопарк, Матта орто оскуолата биотехнология уонна агроинженерия оскуолатын быһыытынан, 7 агрооскуолаларбыт оҕолоро араас бородууксуйаны оҥорон нэһилиэнньэҕэ тиэрдиэхтэрэ, үлэ үөрүйэхтэригэр үөрэниэхтэрэ.

Ытыктабыллаах мунньах кыттыылаахтара!

Үөрэх-иитии кыһата төрөппүт оҕотун иитэр культурата үрдүүрүгэр сүбэ-соргу буолара РФ үөрэҕириигэ сокуонунан эркээйилэнэр. Мэнэ-Ханалас улууһун нэһилиэктэригэр өссө 70-с сыллартан олорор сиринэн үлэ көрүҥүнэн дьиэ кэргэннэ, оҕону иитиигэ төрөппүттэргэ үлэ тэриллибитэ биллэр. Дьабыыл, Балыктаах, Бүтэйдээх , Хара нэһилиэктэрэ бу үлэҕэ күүстээхтик ылсан, оҕону иитиигэ биллэр ситиһиилэммиттэрэ.

90-с сылларга олох уларыйан, дьиэ кэргэҥҥэ иитии уустук туруктаммытыгар, оройуоҥҥа бастакынан, Нөөрүктээйи нэһилиэгэр түөлбэлэринэн соцпедагогтар ананан, дьиэ-кэргэн олоҕун таһыма туруктаах буоларыгар олук ууруллубута, дьиэ кэргэҥҥэ көмө киинэ тэриллэн, атын нэһилиэктэргэ холобур буолбута. Республикаҕа дьиэ кэргэн комитетын салалтатынан Мэнэ-Ханаласка ыалы кытта киэҥ былааннаах үлэ барбыта. Улуус дьаһалтата, Дьиэ кэргэн, ыччат управлениета нэһилиэктэргэ үлэһит тутан, дьиэ кэргэн кииннэрин тэрийбитэ. Ону таһынан, 1993 сылтан оскуолаларга соцпедагогтар штаттара көрүллэн, дьиэ кэргэн оҕону иитиитигэр көмө, тирэх буолбуттара.

Сылын аайы улуус төрөппүтүн улахан мунньаҕа үгүс төрөппүтү түмэр. Манна оҕо иитиитигэр тирэх буолар кэпсэтиилэр, уопут атастаһыыта, саҥа санаалар тахсаллар. Кэнники уонча сылга ыал оҕону иитэригэр көмө буолар сыаллаах төрөппүт ааҕыылара Чиряевскай, Волковскай ааҕыылар тэриллэллэрэ үгэскэ кубулуйда.

Улуустааҕы норуот педагогикатын түмсүүтэ үөрэх салалтатын иһинэн тэриллэн үлэлээбитэ суурбэттэн тахса сыл буолла. 2015 сылтан эһээ, эбээ иитиитин ситимниир «Олук» тэрилтэ дьиэ кэргэҥҥэ оҕону иитиигэ ситимнээх үлэни ыытар.

2015-16 үөрэх дьылыгар 6 нэһилиэккэ дьиэ кэргэн киинэ баар эбит буоллаҕына, билигин 12 нэһилиэккэ төрөппүт педагогическай культуратын сайыннарар общественнай кииннэр тэриллэн үлэлииллэр. Төрөппүтү кытта үлэ ордук саталлаахтык «Дьөһүөл» тосхолунан Бэдьимэ нэһилиэгэр барар. Нөөрүктээйигэ, Төҥүлүгэ дьиэ кэргэн музейдара кэскиллээх улэни иилээн, саҕалаан ыыталлар. Биир кэлим иитэр эйгэни тэрийиигэ Матта, Бэдьимэ, Төҥүлү, Тыыллыма, Нөөрүктээйи нэһилиэктэригэр улахан суолта биэрэллэр. Оҕону- ыччаты иитиигэ ис дууһаларыттан ылсан көмө- тирэх, өй-санаа буолар общественность бэрэстэбиитэллэрэ бааллара биһигини үөрдэр. Алын Бэстээх «Төлкө» тэрилтэтэ нэһилиэк аҕаларын түмэн, оҕо иитиитигэр улахан күүс буолар. «Алаас ыала» түмсүү иитии үлэтигэр актыыбынайдык кыттар. Педагогическай үлэ ветерана, дьиэ кэргэн педагога Аргунова Любовь Семеновна «Киһи, ыал, удьуор утума», «Өй-санаа өһүөтэ» кинигэлэри бэчээттэтэн бар дьонугар бэлэхтээтэ. Кинигэлэр презентациялара улуус үөрэҕириитин үлэһиттэрин уонна общественноһын атырдьах ыйынааҕы мунньаҕын чэрчитинэн элбэх киһини хабан ааспыта.

Ааспыт сыл балаҕан ыйын 29 күнүгэр Ороссолуода орто оскуолатыгар ыытыллыбыт «Кэлэр көлүөнэ кэскилин туһугар...» улуустааҕы төрөппүт форумугар Мэҥэ-Хаҥалас улууһугар иитии Концепциятын оҥоруу үлэтэ саҕаламмыта. Концепция Российскай Федерация 2015-2025 сылга дылы иитиигэ туруорбут стратегиятыгар тирэҕирэр уонна улууска орто уопсай үөрэхтээһин тэрилтэлэрэ, ыал, түөлбэ, култуура, спорт, көрдөрөр-иһитиннэрэр уонна эбии үөрэхтээһин тэрилтэлэрэ, общественность хардарыта дьайсан үлэлииллэригэр сыаннаска уонна нуормаҕа олоҕурбут төрүтүнэн буолуоҕа. Бу Концепцияны оҥорууга муниципальнай тэриллиилэр баһылыктара, үөрэҕирии тэрилтэлэрин салайааччылара, общественнай тэрилтэлэр, төрөппүттэр актыыбынайдык кытыннылар. Ол түмүгэр, нэһилиэктэр бэйэлэрин культурнай- историческай үгэстэригэр, бүгүҥҥү социальнай, экономическай балаһыанньаларыгар олоҕуран бэйэлэрин бырайыактарын экспертэр дьүүллэригэр таһаарбыттара. Бэдьимэ нэһилиэгин «Дьөһүөл», Доллу «Уолан оскуолата», Моорук «Музей-нэһилиэк», Нөөрүктээйи «Бүттүүн иитэр эйгэ», Ороссолуода «Сир эдэр хаһаайыттара», Холгума «Түөлбэ үтүө үгэһэ», Дьабыыл, I Наахара «Сахалыы иитии эйгэтэ», Төҥүлү «Айыы балаҕана- дьиэ-кэргэн киинэ», Бүтэйдээх «Мин Бүтэйдээҕим», Чыамайыкы «Лидер», Тыыллыма «Тулааһын», Мэлдьэхси «Үлэ киһитэ», Аллараа Бэстээх «Бэстээх ситимэ» социокультурнай киин» бырайыактара ситэн-хотон, олоххо киирдэхтэринэ туһалаах буолалларыгар эрэнэбит. Ыаллыы сытар нэһилиэктэр биир хайысханы талаллара интэриэһинэй. Чуолаан, Алтан, Моорук, Табаҕа, Бүтэйдээх музейдары салгыы сайыннарар, иитии үлэтигэр көдьүүстээхтик туһанар баҕалаахтар. Бэдьимэ нэһилиэгэр Норуот муудараһын дьиэтин тутуу, I Наахараҕа Ийэлэр сквердэрин, Учууталлар аллеяларын олордуу ыччаты гражданскай- патриотическай тыыҥҥа иитиигэ, төрөөбүт дойдуга тапталы иҥэриигэ биллэр- көстөр оруолланыа. Онтон Томторго, Хаптаҕайга Уус дьиэлэрин арыйыы үлэнэн иитиигэ, саха норуотун туттар ньымаларын оҕоҕо, ыччакка иҥэриигэ туһуланар. Былааннаммыт үлэлэр барыта түмүллэн, сааһыланан хас биирдии нэһилиэк бэйэтин кэлэр кэнчээри ыччатын иитиигэ анал программалаах буоларын ситиһэр сорук биһиги иннибитигэр турар.

Мэҥэ-Хаҥалас улууһугар 2018-2020 сылларга Иитии концепциятын бырайыага Российскай Федерация, Саха Республикатын иитиигэ сыһыаннаах нормативнай- правовой аакталарыгар, улууспутугар олохсуйбут иитии үлэтин үтүө үгэстэригэр олоҕуран оҥоһулунна. Концепция сүрүн сыалынан- соругунан «Мэҥэ-Хаҥалас улууһа» муниципальнай оройуоҥҥа иитии биир кэлим эйгэтин тэрийии, оҕолору гражданскай- патриотическай, өй-санаа өттүнэн, экологическай, үлэҕэ иитии, кинилэргэ культурнай сыаннастары иҥэрии, эт- хаан өттүнэн сайыннарыы буолар. Дьиэ- кэргэн, муниципальнай тэриллиилэр, үөрэҕирии тэрилтэлэрэ, маассабай информация средстволара, общественнай тэрилтэлэр иитии үлэтин субъектарын быһыытынан ситимнээхтик үлэлииллэрин ситиһиэхтээхпит. Бары куолаан патриотизм, уопсастыба сомоҕолоһуутун, гражданскай позиция, дьиэ-кэргэн, үлэҕэ айымньылаах сыһыан, наука, итэҕэл, искусство уонна литература, айылҕаҕа харыстабыллаах сыһыан курдук сыаннастары ыччаттарбытыгар иҥэриэхтээхпит.

«Төрөөбүт норуотум историческай уонна духуобунай төрүттэрин ытыктыыбын», «Норуот култуурунай сыаннастарын уонна идеалларын сыаналыыбын», «Герой биир дойдулаахтарбынан киэн туттабын», «Төрөөбүт дойдум ураты айылҕатын харыстыыбын», «Үлэҕэ үгэстэри харыстыыбын уонна сайыннарабын», «Турукпун бөҕөргөтөбүн, чөл олоҕу тутуһабын» хайысхаларынан үлэни торумнаатыбыт. Хас биирдии хайысхаҕа улууспут уратытын учуоттаан этиилэр киирдилэр. Холобур, норуот култуурунай нэһилиэстибэтигэр оҕолору сыһыарыы хайысхатыгар Мэҥэ-Хаҥалас оройуонун, нэһилиэктэр, биллиилээх дьонун туһунан тахсар кинигэлэри, улуустан төрүттээх суруйааччылар уонна ааптардар айымньыларын ыччат киэҥ эйгэйтигэр таһаарыы, үлэлии турар «Бастыҥ ааҕар кылаас» бырайыагы салгыы сайыннарыы, улууспут култууратын, ускуустубатын маастардарын үөрэтии- иитии процеһыгар кытыннарыы, хомуһу, оһуохайы, олоҥхону пропагандалыыһын, «Олонхо дойдутун о5отобун» фестивалы ыытыы курдук дьаһаллары киллэрдибит. Сыллата ыытыллар култуура уонна спорт эстафетатыгар оҕолору кытыннарар буоллар үгэс буолбут эстафетабыт ис хоһооно байытыллыа, формата саҥардыллыа этэ дии саныыбыт. Духуобунай- сиэр-майгы өттүнэн оҕону иитии норуот сыаннастарыгар олоҕуруохтаах. Биһиги араас омук түмсэн олорор улууһугар бары тыллары, култууралары, итэҕэллэри ытыктаан туран, саха тылын туттуллар эйгэтин кэҥэтиэхтээхпит, норуоппут култууратын кинилэргэ тиэрдиэхтээхпит, пропагандалыахтаахпыт. Дьиэ-кэргэн уопсастыбаҕа оруолун үрдэтэр инниттэн оҕону- ыччаты эрдэттэн ийэ, аҕа оруолугар бэлэмниэхтээхпит, үөрэтии- иитии процеһыгар гендернэй бириинсипкэ олоҕуруохтаахпыт, уолу уоллуу, кыыһы кыыстыы иитэргэ кыһаллыахтаахпыт. Гражданскай- патриотическай иитии дьиэ кэргэн историятын, төрдү- ууһу үөрэтииттэн саҕаланыахтаах, «Аймах ааҕыылара» салгыы ыытыллыахтаах. Кадетскай хамсааһын, «Юнармия», байыаннай- патриотическай кулууптар кэҥииллэрин кэтэһэбит. Оҕо общественнай хамсааһына салгыы сайдыан, ис хоһооно кэҥиэн наада. Үлэнэн иитиигэ дуальнай үөрэхтээһин, «Юниор скилз» күрэхтэр, сайыҥҥы сынньалаҥы тэрийии нөҥүө үлэлиэхпит, өбүгэбит төрүт дьарыктара умнууга хаалбаттарын курдук үлэни тэрийиэхтээхпит. Оҕолору эт-хаан өттүнэн чэбдигирдиигэ, кинилэр чөл олоҕу талалларын инниттэн «Манчаары оҕолоро» спартакиада сыллата ыытыллыа, спорт саҥа көрүҥнэринэн байытыллыа, улуус спортка федерацияларын кытта бииргэ үлэлиэхпит. Оҕолору оскуолаҕа, детсадка иҥэмтиэлээх аһынан хааччыйар инниттэн олохтоох оҥорон таһаарааччылары кытта бииргэ үлэлиэхпит, сахалыы аһы менюга киллэриэхпит. Экологическай хайысхаҕа «Алаас- саха норуотун биһигэ», «Эколята», «Өлүөнэ эбэни харыстыыбыт» үлэлии турар бырайыактарбытын салгыыр, экологическай ыллыктары, туристическай маршруттары оҥорор, экологическай, туристическай лааҕырдары, слеттары тэрийэр соруктаахпыт.

Дьэ бу соруктарбытын олоххо киллэриигэ хайдах үлэ- хамнас барыахтааҕый? Бастатан туран, оҕону иитиигэ эппиэтинэһин төрөппүт өйдүөхтээх. Оҕо бастакы социализациятын дьиэ- кэргэҥҥэ барарынан, төрөппүт бэйэтин холобурунан оҕоҕо дойдуга тапталы, үлэҕэ үөрүйэхтэри, дьону кытта сатаан алтыһар буолууну иҥэриэхтээх. Онтон биһиги онно күүс-көмө буолуохтаахпыт, төрөппүт педагогическай култуурата үрдүүрүгэр кыһаллыахтаахпыт. Үөрэҕирии тэрилтэлэригэр иитэр үлэ көдьүүһүн үрдэтэр сорук турар. Иитэр үлэ аҥардас араас дьаһалы ыытыынан эрэ муҥурдаммакка, күннэтэ, быстыбакка барар процесс буолуохтаах, уруок иитэр суолталаах буолуохтаах. Иитэр үлэ ис хоһоонун уонна усулуобуйатын тупсарыыга бары ведомстволар биир ситимнээхтик үлэлиэхтээхпит. Чуолаан, иитэр үлэ инфраструктуратын тэрийиигэ култуура, спорт тэрилтэлэрэ, бизнес- структуралар кыттыһыахтаахпыт.

Биһиги улахан эрэлбитин общественнай тэрилтэлэргэ уонна маассабай информация тиһигэр уурабыт. Өскөтүн хас биирдии общественнай тэрилтэ бэйэтин былааныгар оҕону, ыччаты кытта үлэни киллэрэрэ буоллар- бу улахан ситиһии буолуо этэ. Онтон улууспут иһигэр үлэлиир «Эркээйи», «Эркээйи экспресс» хаһыаттар, «Саха» көрдөрөр- иһитиннэрэр хампаанньа Мэҥэ- Хаҥаластааҕы филиала, улуус, нэһилиэктэр, управлениелар, тэрилтэлэр сайтара, социальнай ситимнэр киһи-аймах сүрүн сыаннастарын пропагандалааһыҥҥа, Концепция бары хайысхаларынан сырдатыыга, иитии үлэтин бастыҥ практикатын киэҥник тарҕатыыга, социальнай ис хоһоонноох рекламаны киллэриигэ ылсалларыгар баҕарабыт.

Биллэн туран, нуорма-быраап, үп-харчы, каадыр өттүнэн механизмнар эмиэ ирдэнэллэр. Чуолаан, иитии үлэтигэр государственнай- чааһынай партнерство, үбү инвестициялааһын, спонсорство, грантовай өйөөһүн курдук механизмнар үөрэтиллэн көрөн олоххо киириэхтэрэ. Дьиэ-кэргэн психологын, тьютор, ыччаты кытта үлэҕэ специалист курдук аныгы идэлэргэ каадыры бэлэмниэххэ наада, педагогическай үлэһиттэр иитии үлэтигэр квалификацияларын үрдэтии былааннаахтык барыахтаах, бастыҥ уопут тарҕаныахтаах.

Иитии Концепциятын олоххо киллэрии түмүгэр тугу кэтэһэбитий? Бастатан туран, дьон өйүгэр- санаатыгар оҕону иитии суолтата олохсуйуохтаах. Иитэр үлэҕэ дьиэ-кэргэн оруола үрдүөхтээх, дьиэ-кэргэн сыаннастара чөлүгэр түһүөхтээх, үгэстэрэ бөҕөргүөхтээх. Иккиһинэн, иитии үлэтигэр бары ведомстволар институттара бары кыттыахтаахтар, кинилэр икки ардыларынааҕы ситимнэр, сибээстэр үөскүөхтээхтэр. Үсүһүнэн, иитэр үлэ аныгы ирдэбилгэ эппиэттиир инфраструктурата тэриллиэхтээх. Төрдүһүнэн, оҕолор, төрөппүттэр, дьиэ-кэргэн, общественнай тэрилтэлэр көҕүлээһиннэрин өйөөһүн баар буолуохтаах. Ол барытын түмүгэр иитэр үлэ хаачыстыбата тупсуохтаах, оҕо- аймах эйгэтигэр позитивнай көстүү баһыйыахтаах, салгыы уопсастыба туруктаах буолуутугар тиийиэхтээхпит.

Убаастабыллаах коллегалар, ытыктабыллаах ыалдьыттар!

Саҥа үйэҕэ үктэниэхпититтэн олох-дьаһах туруга биллэрдик тубуста. Бүгүн дьүүлгэ тахсар Концепциябыт балысхан сайдыылаах олохпутугар, оҕобут- ыччаппыт чэгиэн туруктаах, бүтэй эттээх, сахалыы сиэрдээх буоларыгар, удьуору ууһатар дьону иитэн таһаарарбытыгар тирэх докумуон буолуохтаах. Кистэл буолбатах, үчүгэй да куһаҕаннааҕар дылы, олох-дьаһах таһыма олус түргэнник сайдыыта оҕону иитиигэ элбэх мунаарыыны үөскэтэр, ол курдук, үгүс төрөппүт бэлиэтииринэн, оҕо доруобуйата аһааҕырар, саха санаабатах дьаллыктара көстөллөр, ыччат эйгэтигэр сыаннастар уларыйаллар – ол барыта аттыбытыгар тэҥҥэ сайдар күлүктээх эйгэ буолар.

Орто дойду олоҕо былыр да быйыл да, сырдык хараҥа алтыһыыта буоларынан, сырдык тыыннаах эйгэни дьиэбитигэр, түөлбэҕэ, нэһилиэккэ, улууспутугар тэрийиигэ бүттүүн күүспүтүн, санаабытын уурарбыт улахан суолталаах. Онон кэлэр кэскилбит- кэнчээри ыччаппыт инникитин түстүүргэ, Мэҥэ-Хаҥалаһы ааттатар дьону иитэн таһаарарга күүспүтүн түмүөҕүн, бииргэ үлэлиэҕин!